สลากฯเตือนระวังหลอกขึ้นทะเบียนขายหวย
สำนักงานสลากฯ เตือนประชาชนอย่าหลงมิจฉาชีพชวนขึ้นทะเบียนซื้อสลาก
28 ก.ย. 2558

สำนักงานสลากฯ เตือนประชาชนอย่าหลงมิจฉาชีพชวนขึ้นทะเบียนซื้อสลาก
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ ขอเตือนประชาชนอย่าหลงเป็นเหยื่อกลุ่มมิจฉาชีพที่ชวนเข้ามาให้รับจ้างเปิดบัญชีกับธนาคารกรุงไทย เพื่อเอาชื่อไปใช้ในโครงการสั่งซื้อ-สั่งจองล่วงหน้าสลาก  หรือการหลอกลวงว่าสามารถจัดสรรโควตาสลากได้ โดยยืนยันว่าประชาชนทุกรายมีสิทธิเข้าโครงการได้ทุกคน และไม่ต้องผ่านกลุ่มหรือบุคคลใดดำเนินการให้
ปัจจุบันพบว่าประชาชนได้เข้ามาลงทะเบียนผ่านระบบสาขาของธนาคารกรุงไทยทั่วประเทศ และผ่านเว็บไซต์สำนักงานสลากฯ กว่า 7.02 หมื่นราย
สำหรับระบบการสั่งซื้อ-สั่งจองสลากล่วงหน้า จะใช้การตัดยอดเงินผ่านบัญชีของธนาคารกรุงไทยของประชาชนที่เปิดบัญชีไว้ ที่ทำรายการสำเร็จเท่านั้น สามารถทำได้ 3 ช่องทาง ได้แก่ ผ่านเคาน์เตอร์ของธนาคารกรุงไทยกว่า 1,200 สาขาทั่วประทศ ผ่านระบบเอทีเอ็ม และระบบเน็ต แบงก์ หากกลุ่มมิจฉาชีพหวังซื้อสลากไว้จำนวนมากเพื่อกักตุนสลาก หรืออาจจะเอาไปจัดชุดเลขสวยขายต้องรับความเสี่ยงไว้เอง เพราะสำนักงานสลากฯ ไม่มีนโยบายรับซื้อสลากคืน
ขณะเดียวกัน โครงการสั่งซื้อ-สั่งจองล่วงหน้าสลาก ถือเป็นการเปิดโอกาสให้ผู้ค้ารายย่อยตัวจริงสามารถซื้อสลากได้โดยตรงจากสำนักงานสลากฯ ตามจำนวนและตามความสามารถในการจำหน่ายของตนเอง ที่กำหนดไว้ขั้นต่ำ 5 เล่ม แต่ไม่เกิน 50 เล่ม ผ่านระบบของธนาคารกรุงไทย และรับสลากโดยตรง ณ ที่ทำการไปรษณีย์ที่แจ้งความประสงค์ไว้
“หากมีกลุ่มมิจฉาชีพที่แฝงตัวเข้ามารับจ้างเปิดบัญชี หรือการหลอกให้ผู้อื่นโอนเงิน จะได้รับโทษตามพระราชบัญญัติ (พ.ร.บ.) ป้องกันและปราบปรามการฟอกเงิน พ.ศ. 2542 มาตรา 60 ต้องระวางโทษจำคุกตั้งแต่ 1-20 ปี หรือปรับตั้งแต่ 2 หมื่น-2 แสนบาท หรือทั้งจำทั้งปรับอีกด้วย” พล.ต.ฉลองรัฐ กล่าว
อย่างไรก็ตาม เชื่อว่าการจำหน่ายสลากของงวดวันที่ 16 ต.ค. 2558 ซึ่งถือเป็นงวดแรกในการเริ่มสั่งซื้อ-สั่งจองสลากงวดแรก ในวันที่ 3-7 ต.ค. 2558 คาดว่าจะมีผู้ทิ้งโควตาสลากบางส่วน โดยสำนักงานสลากฯ จะนำส่วนนั้นมาเข้าระบบเพื่อให้ประชาชนสามารถสั่งซื้อได้ทันที
นอกจากนี้ คาดว่าอาจจะมีผู้ค้าสลากที่ได้รับโควตา แต่ไม่ยอมมารับสลากไปจำหน่ายก็จะถูกยึดเงินประกัน พร้อมกับตัดสิทธิในการรับสลากไปจำหน่ายทันที